ועדת הכספים, כנסת 18, פרוטוקול מספר 685, 2011-02-23 09:15

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: על סדר היום הפיצויים לנפגעי השריפה ביערות הכרמל, מעקב אחרי מה שנעשה בעניין הזה.

משה גפני: כמנהגנו לאחרונה, פיתחנו כאן מנהג שנקיים ישיבות מעקב על כל מה שהוועדה החליטה בכל נושא, לראות אם הדברים לא מסתדרים או אפילו אם הדברים מסתדרים והתהליך הוא תהליך משמעותי.

משה גפני: מי מציג את מה שנעשה בנושא הזה?

אושיק בן עטר: אני יכול להציג.

משה גפני: זה לא יכול.

משה גפני: הממשלה צריכה לשלוח מישהו רשמי שיגיד.

אושיק בן עטר: אני.

משה גפני: אתה הממשלה?

אושיק בן עטר: אני אושיק בן עטר, סגן החשב הכללי.

אושיק בן עטר: אני אציג את הנושא.

משה גפני: עד עכשיו חשבתי שהממשלה לא נראית טוב, אבל עכשיו כשאני רואה אותך, אם אתה הממשלה, היא נראית טוב.

אושיק בן עטר: זה בפרוטוקול?

משה גפני: רשום.

משה גפני: אושיק בן עטר, בבקשה.

משה גפני: אגב, מה התפקיד שלך בחשב הכללי?

אושיק בן עטר: אני סגן החשב הכללי, אחראי על תחום פנים ומקרקעין, חטיבת פנים ומקרקעין, משרד הפנים.

משה גפני: בבקשה.

משה גפני: אם תוכל לתת סקירה מקיפה על כל מה שנעשה בעניין הזה.

אושיק בן עטר: אני גם מחליף פה את אגף התקציבים.

משה גפני: ראלב, לא מעניין אתכם מה הממשלה עשתה בנושא השריפה בכרמל?

משה גפני: הממשלה עכשיו מדווחת.

מגלי והבה: הוא לא מאמין בכלל בממשלה, איך אתה רוצה שיעניין אותו מה קורה בממשלה?

משה גפני: הוא מאמין בקדוש ברוך הוא.

מגלי והבה: אתה עכשיו עושה השוואה שאם אני הייתי עושה אותה, אתה היית תולה אותי.

גאלב מג'אדלה: הרב גפני, ההבדל בינינו הוא שאני מאמין בקוראן ואני קורא אותו ומתפלל ולא מקבל כסף, ואחרים קוראים תורה ומקבלים כסף.

משה גפני: הבנתי.

משה גפני: ואלה שקוראים תורה ולא מקבלים כסף, הם כמוך.

גאלב מג'אדלה: הם כמוני.

משה גפני: הגענו להסכמה.

גאלב מג'אדלה: הכרמל חשוב לי.

גאלב מג'אדלה: יושב כאן ראש המועצה ואני הייתי שם שלוש פעמים ונטעתי עצים והזדהיתי אתם אבל יש כאן משהו שאני עוזר לך להצליח בתפקידך היום עם ציון.

גאלב מג'אדלה: לא במקרה אני ממלא מקום שלך כמינוי חריג.

משה גפני: מה שנכון, נכון.

משה גפני: מר בן עטר, בבקשה.

משה גפני: אפילו את חבר הכנסת מג'אדלה זה מעניין.

אושיק בן עטר: מרגע שהלהבות שככו, אנחנו – ואני מדבר בשם הממשלה –

כרמל סלע: זה לא מדויק.

כרמל סלע: הלהבות עדיין לא שככו כשהם הגיעו.

כרמל סלע: הם הגיעו כאשר עדיין הלהבות היו בחלקן ולא שככו.

כרמל סלע: משרד האוצר היה בשעה 7:30 בבוקר ביום ראשון.

משה גפני: זה טוב מה שאתה אומר אבל תגיד לי את שמך ותפקידך.

כרמל סלע: כרמל סלע, ראש המועצה האזורית חוף הכרמל.

משה גפני: חשוב מאוד שזה יהיה רשום בפרוטוקול.

משה גפני: הממשלה צריכה שמישהו ישבח אותה כי אף אחד לא עושה את זה עד היום.

אושיק בן עטר: כמו שאמרתי, כאשר שככו הלהבות או קצת לפני, אנחנו התחלנו ליצור מגע עם המועצה.

אושיק בן עטר: הוקם גם צוות מנכ"לים בראשותו של מנכ"ל משרד ראש הממשלה והתקבלו מספר החלטות לסייע למועצות ולישובים שנפגעו בשריפה.

אושיק בן עטר: במסגרת הזאת הוחלט על העברת תקציבים, לדעתי משהו כמו שמונים מיליון שקלים, לשיקום תשתיות, אם אלה תשתיות ביוב, אם אלה דרכים, אם זה גיזום של עצים.

מגלי והבה: אתה רוצה לומר שהביוב נפגע מהשריפה?

אושיק בן עטר: חלק מהתשתיות של הביוב נפגעו בשריפה.

אושיק בן עטר: כן.

אושיק בן עטר: נשרפו ונהרסו.

מגלי והבה: יש ישובים שהוסיפו להם כמעט 6.5 מיליון שקלים לכל אחד בגין מערכת הביוב ואני לא חושב שהבעיה של הביוב, כתוצאה מהשריפה אלא כתוצאה מהזנחה וחוסר תקציבים במשך שנים רבות.

מגלי והבה: אני אתייחס לזה, אבל תטפלו גם בנושא הזה.

מגלי והבה: איך אתם מטפלים בדברים שנפגעו ולא בדברים שהממשלה מחויבת בהם ומנסה לדחוף עכשיו את העגלה בנושא הזה?

אושיק בן עטר: קודם כל, מה שאני מכיר זה באמת סיוע לתשתיות שנפגעו.

אושיק בן עטר: אם היה סיוע מעבר לזה, אני לא מהנדס ואני לא יכול לומר לך שמה שנפגע שופץ, אבל אני מניח שמה שנפגע והיה במצב לא כל כך טוב, מן הסתם אנחנו לא נשים שם משהו שהוא לא במצב טוב.

אושיק בן עטר: לא נשים ישן תמורת ישן כי כאשר משפצים תשתית שנפגעה, שמים תשתית חדשה.

אושיק בן עטר: כך זה מטבע הדברים.

אושיק בן עטר: מעבר לנושא של התשתיות, היה חשוב, וראש הממשלה הצהיר על כך, שמי שנפגע יהיה לו פתרון מיידי של סיוע בעיקר בהעברות, בנסיעות, בפתרונות זמניים ובאיזושהי קורת גג זמנית.

אושיק בן עטר: במסגרת הזאת הוחלט על סיוע למועצות שפונו ומשרד הפנים למיטב ידיעתי הוציא כבר התחייבויות שאמורות לכסות לפחות את ההוצאות המיידיות האלה.

מגלי והבה: כמה?

אושיק בן עטר: אני לא מכיר את הסכומים.

אושיק בן עטר: אני לא זוכר את הסכומים בעל פה אבל מדובר על מספר מיליונים.

מגלי והבה: אני נורא מצטער.

מגלי והבה: אתה בא לישיבת עדכון ולתת לנו תמונת מצב, אבל אתה אומר שאתה לא זוכר את המספרים.

מגלי והבה: עוד מעט תספר סיפורי נוסטלגיה איך היו הלהבות ובאיזה גובה.

מגלי והבה: את זה כולנו ראינו.

משה גפני: מגלי, תן לו להשלים את הדברים.

מגלי והבה: יושב ראש הוועדה, אם הוא מזלזל בוועדה.

משה גפני: רגע, צריך לתת לו להשלים את תמונת המצב.

מגלי והבה: אבל הוא לא נתן מספר.

משה גפני: הוא לא סיים את דבריו.

משה גפני: נראה, אולי הוא כן ייתן.

משה גפני: קודם כל לאפשר לו לתת תמונת מצב.

ציון פיניאן: אם הוא לא זוכר מספרים, הם קטנים.

מגלי והבה: זה ראשית.

מגלי והבה: באת לדיון כדי לסמן וי?

מגלי והבה: ועוד נתת לו מחמאות על הבוקר, לממשלה.

משה גפני: אני נתתי מחמאות לממשלה?

משה גפני: לא נתתי.

כרמל סלע: זאת פוליטיקה כאן?

משה גפני: לא, כאן זה כולל אברכים ואין פוליטיקה.

משה גפני: זה כמו במועצה האזורית.

כרמל סלע: אני יכול להגיד מה הפיצוי?

משה גפני: אתה לא יכול להגיד עכשיו כי קודם מר בן-עטר צריך להשלים את תמונת המצב ואני כמובן אאפשר לך אחר כך לומר את דבריך.

אושיק בן עטר: כמו שאמרתי, ההתרכזות שלנו הייתה בעיקר לסייע לפינוי ולסייע לפתרונות זמניים.

אושיק בן עטר: במסגרת הזאת על פי החלטת ראש הממשלה ניתן סיוע של 2,500 שקלים לנפש כמעין מענק התארגנות.

אושיק בן עטר: עשינו את זה בעזרת המועצה האזורית חוף הכרמל.

אושיק בן עטר: פרט לכך, יצרנו פתרונות של דיור זמני, אם אלה פיצויי שכירות לדעתי חסרי תקדים לתקופה של שנתיים לתושבים שהבית שלהם נפגע, וגם בסכומים שהם חסרי תקדים והם חורגים מהסכומים שאנחנו רגילים בממשלה לשלם להשתתפות בשכר דירה, כהשתתפות סוציאלית, וזה בגלל המקרה המיוחד.

אושיק בן עטר: פרט לפיצוי ומענק ההתארגנות והשכירות, אנחנו גם בנינו במהירות מאוד מרשימה מנים זמניים ברמה מאוד גבוהה.

אושיק בן עטר: אני הייתי שם וראיתי.

אושיק בן עטר: בקיבוץ בית אורן הוקמה למעשה שכונה חדשה עם תשתיות חדשות ועם קרווילות ששופצו והיו ברמה מאוד גבוהה ועדיין ברמה מאוד גבוהה.

אושיק בן עטר: לפי מה שאני מבין העסק מסתיים להתאכלס בימים אלה למרות שהקרווילות היו מוכנות לפני שבועיים למסירה.

אושיק בן עטר: גם בימין אורד בנינו פתרונות זמניים לצוות הפדגוגי במקום כי שם הנזקים הם גדולים והישוב כנראה הולך לשקם אותם, אבל זה ייקח קצת זמן.

אושיק בן עטר: עד השיקום הצוות יתגורר בפתרונות הזמניים שהממשלה סיפקה.

אושיק בן עטר: מה שנותר לנו לבצע, וזה באמת פחות דחוף כי אנחנו מאוד מאוד השתדלנו לייצר את הפתרונות המיידיים של הבתים הזמניים כך שאנשים לא יישארו מחוסרי קורת גג, נותרה סוגיית הפיצויים למי שביתו נהרס או נחרב.

אושיק בן עטר: כאן אנחנו עובדים עכשיו על מודל סיוע סוציאלי, ואני מדגיש סיוע סוציאלי, לאנשים שהבתים שלהם נהרסו.

אושיק בן עטר: אנחנו מתכוונים להגיש היום לממשלה את הצעת שר האוצר לסיוע הזה.

אושיק בן עטר: מעבר לכך, אנחנו מלווים את המועצה ואת הגזבר בשוטף בכל בעיה שצצה.

אושיק בן עטר: עד כאן הדיווח.

משה גפני: תודה רבה.

משה גפני: מי שנפגע, זאת בעיקר המועצה האזורית?

משה גפני: יש עוד מועצות שנפגעו?

כרמל סלע: לא.

כרמל סלע: נפגעו עיריות.

כרמל סלע: סליחה, גם טירת הכרמל נפגעה.

כרמל סלע: עירייה, לא מועצה אזורית.

משה גפני: במה היא נפגעה?

כרמל סלע: יש שם מספר בתים שהאש כן הגיעה אליהם.

מגלי והבה: נמצא כאן נציג אבל לא נציג הישוב ומדובר ברשות שמורות הטבע שעושה את תפקידו נאמנה.

משה גפני: כיוף אמר לי שהוא יבוא.

מגלי והבה: אנחנו מקווים שהוא יגיע בזמן.

משה גפני: בואו נעשה סדר, כי אנחנו צריכים להתקדם.

משה גפני: קודם כל, אני מודה לך על הסקירה.

משה גפני: תכף נראה אם הכול חלק.

משה גפני: יש לי בקשה אליך.

משה גפני: אתה המועצה האזורית שתושביה נפגעו הכי הרבה.

כרמל סלע: נכון.

משה גפני: יכול להיות שנפגעו עוד, אבל עיקר הפגיעה הייתה בכם.

משה גפני: אתה יכול להגיד לי מה קרה?

משה גפני: עכשיו תעזוב אותו ותגיד לי אתה, אתה הצרכן של פתרונות הממשלה, אתה מייצג את התושבים, את המוסדות, את כל מה שנלווה לכך.

משה גפני: אתה יכול להגיד לי מה נעשה והאם אתה מרוצה או שהתושבים מרוצים?

משה גפני: באופן יחסי כמובן.

כרמל סלע: במדינה לא רגילים לשבח ועוד את הממשלה.

כרמל סלע: זה לא מקובל.

גאלב מג'אדלה: אבל יש חריג.

כרמל סלע: מאוד.

כרמל סלע: במקרה הזה ממשלת ישראל פעלה בנחישות, במהירות, ביעילות.

ציון פיניאן: אני שמח לשמוע.

כרמל סלע: אני מברך אותם בכל נקודת זמן שאני יכול.

כרמל סלע: נכון הוא שהאסון הזה הוא אסון כבד מאוד, מאוד כבד, ואנחנו לא נסתיר שהקורבנות היו באמת קשים ביותר וזה הוסיף עוד נופך לכל האסון הכבד הזה, אבל גם הכרמל נשרף וניזוקו תושבים רבים גם בחוף הכרמל.

כרמל סלע: אני רוצה להגיד שמרגע שזה קרה, מיום חמישי אז פרצה האש, היו אתנו בקשר כמעט רוב השרים וכבר ביום ראשון בבוקר בשעה 7:30, ב-4 בחודש, עדיין אין כניסה לבית אורן, עדיין אין כניסה לניר עציון, משרד האוצר הופיע עם אושיק וכל הצוות.

כרמל סלע: מיום ראשון בבוקר נעשתה פעילות בעיניי טובה ויעילה.

כרמל סלע: ביום שלישי, ב-7 בחודש, הגיעו כל מנכ"לי המשרדים השונים שמטפלים בעניין.

כרמל סלע: בתכל'ס.

כרמל סלע: ב-30 בינואר, חודש ומשהו אחרי השריפה – מבחינתם תחילת ביצוע העבודה היה ב-28 בדצמבר – הפעולה הראשונה שנעשתה, והיא הייתה הכי חשובה, שהמועצה הארצית לתכנון ובנייה ביום שלישי ב-7 בחודש קיבלה החלטה שבתים שנשרפו, לא צריכים היתרים להקמת קרוואנים-קרווילות, כמובן בתקנה מסוימת שזה יהיה בתוך הישוב, ומאותו רגע שהייתה החלטה כזאת, פעולות הבירוקרטיה נעשו במהירות האפשרית.

כרמל סלע: בקיצור, ב-30 בינואר חנכנו את כל שכונת הקרוואנים.

מגלי והבה: חיברו אותה לחשמל?

כרמל סלע: הכול.

כרמל סלע: זאת פעולה ראשונה.

כרמל סלע: פעולה במקביל, החלק השני או החלק השלישי, כמו שאושיק ציין, כל הבעיות הסוציאליות תוך כדי השריפה ולאחר השריפה, גם בזה המדינה עזרה לנו מאוד, למועצה, כצינור.

כרמל סלע: אנחנו פעלנו מהיום הראשון בלי בדיוק אישורים.

כרמל סלע: נכנסנו לעזרה ראשונה כמועצה אזורית בכל תחום אפשרי – בפינוי של כל מה שצריך, בעזרה – ואמרנו לממשלה שאנחנו עושים ואם היא תעזור, נשמח, ואם לא תעזור, גם בסדר, אבל הם ניאותו לכל הבקשות וקיבלנו את כל העזרה.

משה גפני: כל המשרדים סייעו?

כרמל סלע: כל המשרדים סייעו.

כרמל סלע: שיכון, אוצר, פנים, התחבורה.

כרמל סלע: הממשלה.

כרמל סלע: כל איגום המשאבים הזה שנעשה עם החבר'ה האלה, נעשה טוב ויעיל עם הרבה מאוד ישיבות ועם הרבה מוטיבציה.

כרמל סלע: נכון לרגע זה עוד לא קיבלנו את כל הכסף שהוצאנו אבל אני יודע שזה עניין של ימים כי בכל זאת יש בירוקרטיה ופוליטיקה וטופסולוגיה.

כרמל סלע: לפעמים אחרי שאתה ממלא את כל הטפסים, זה לא מדויק, את זה צריך לתקן, על זה צריך לעבור וכולי, אבל כרגע אנחנו נמצאים בשלב אחר והוא איך בונים מנגנון שיפצה את אותם הבתים שנשרפו ולא חשוב אם זה בעין הוד, אם זה בימין אורד או אם זה בבית אורן.

כרמל סלע: המנגנון הזה עדיין לא נקבע בדיוק מכיוון שיש כאן סיפור של תת ביטוח.

משה גפני: מה באמת עושים עם אלה שאין להם ביטוח?

כרמל סלע: המנגנון שהם הולכים לקבוע, ואני מקווה שהוא יהיה חיובי מאוד מבחינתנו, ינסה להגיע למקסימום האפשרות.

משה גפני: מה הכיוון?

כרמל סלע: מבחינתם הכיוון הוא שיהיה תמחיר למטר מרובע שנשרף פר נפש ואנחנו מניחים שאם בית בגודל של נשרף, אנחנו נרצה עבור - לא עבור ולא עבור – את מה שנשרף.

כרמל סלע: מה שמאוד חשוב להדגיש לאורך כל הדרך מאז השריפה זה שהדיווחים שלנו מהשטח, עם בדיקה שלהם ושלנו, הם דיווחי אמת.

מגלי והבה: אני רוצה לשאול שאלה אינפורמטיבית.

משה גפני: עוד מעט.

משה גפני: מגלי, לא נורא שהוא מדבר בעד הממשלה.

כרמל סלע: ואני לא חבר הליכוד.

משה גפני: זה לא פוליטי כאן.

כרמל סלע: אני מסכים אתך.

כרמל סלע: היו נזקים מיידיים גם בביוב חשוף והכל שופץ ותוקן.

כרמל סלע: על כל הנזקים לא קיבלנו עדיין את כל הכסף ואני מקווה שנקבל, אבל יש כאן נקודה מאוד חשובה.

כרמל סלע: יש כאן נזקים עקיפים של אובדן הכנסה, יש נזקים עקיפים שלא רואים אותם עדיין שיתבטאו בעתיד וקשה לראות אותם.

משה גפני: תכף נדבר על זה.

משה גפני: אתה צודק.

כרמל סלע: אני מקווה שכמו שטיפלו בנו עד היום, כך ימשיכו לטפל בנו.

משה גפני: אני רוצה לבקש ממך.

משה גפני: אני מקווה שהכל יתנהל למישרין וזה בסדר גמור.

משה גפני: אנחנו לא הרשות המבצעת.

גאלב מג'אדלה: אבל אנחנו יכולים לעקוב.

משה גפני: אני הולך להגיד את זה.

משה גפני: ידעתי מה אתה הולך להגיד ואני רוצה להגיד את מה שרצית להגיד.

משה גפני: התפקיד שלנו הוא לפקח על עבודת הממשלה.

משה גפני: אני מאוד שמח שאתה בא ואתה אומר שזה מתנהל למישרין עם הבעיות שיש, וזה בסדר גמור.

משה גפני: אני מזמין אותך, אם אתה נתקל בקושי, פתאום אתה רואה שמה שאמרת הבוקר לא מתבצע, תודיע למנהל הוועדה.

משה גפני: אם במהלך הדיון יתברר שהכל מתנהל למישרין, לא נקיים דיון נוסף על העניין הזה.

משה גפני: אם ניתקל בבעיה, אנחנו נכנס את הוועדה.

משה גפני: חברים רוצים לסייע לאנשים שנפגעו על לא עוול בכפם.

משה גפני: אם זה מתנהל למישרין, זה בסדר גמור, נשבח את הממשלה, אבל אם תיתקל בקשיים, אני מזמין אותך לומר שיש קושי ולכן אנחנו נטפל בזה.

משה גפני: תודה רבה.

מגלי והבה: שאלה אינפורמטיבית.

מגלי והבה: דיברת על הפיצוי לבתים שנשרפו וכמה עולה מטר מרובע.

מגלי והבה: תכולת הבתים שנשרפו, זה פיצוי אחר או שזה כלול באותו פיצוי?

אושיק בן עטר: היום אנחנו מגישים את ההצעה לממשלה.

מגלי והבה: הוא יכול לענות לי?

אושיק בן עטר: אדוני, זה במסגרת החלטת ממשלה.

אושיק בן עטר: אני מציע שנגיש את ההצעה שלנו לממשלה, הממשלה תאשר אותה ואם יהיו הערות, תעירו.

אושיק בן עטר: בשלב הזה אי אפשר עוד להיכנס לגופו של עניין.

מגלי והבה: אני לא שאלתי אותך אלא שאלתי אותו כי אנשים שאלו אותי.

אושיק בן עטר: אבל הוא לא יודע.

אושיק בן עטר: הוא לא מגיש את ההצעה.

מגלי והבה: הוא לא יודע, כך שכל מה שהוא דיבר, על סמך מה?

אושיק בן עטר: הוא דיבר על עובדות ועל עבודה שוטפת אבל על העתיד, יכול להיות שהוא יודע, יכול להיות שהוא מכיר את ההצעה, יכול להיות שהוא מכיר חלק מההצעה, אבל אני חושב שמבחינת סדר העניינים הנכון זה שהממשלה תאשר ואחר כך אתם תפקחו.

מגלי והבה: אנחנו שואלים שאלה לפני הפיקוח.

משה גפני: הוא אומר שהם מגישים את זה היום לממשלה.

מגלי והבה: אני שאלתי על מה שהוא אמר.

מגלי והבה: לגבי הפיצוי למטר המרובע, זה ברור לי, אבל יש תכולת בתים שנשרפו ושאלתי אותו האם במסגרת חישוב הפיצוי גם זה חושב ובכמה.

משה גפני: זאת לא שאלה לראש המועצה.

משה גפני: מר בן עטר, שואל חבר הכנסת מגלי והבה שאלה נקודתית.

משה גפני: האם בחישוב שאתם מחשבים את הפיצוי לבעל דירה, האם אתם מחשבים גם את תכולת הדירה ?

אושיק בן עטר: ההצעה תתייחס גם לתכולה, אבל תמתינו בסבלנות, תראו את ההצעה.

משה גפני: אנחנו לא ממתינים בסבלנות.

משה גפני: אתם תעבדו מהר.

אושיק בן עטר: הממשלה צריכה לאשר את ההצעה.

משה גפני: אתה לא יכול להגיד לחברי הכנסת להמתין בסבלנות.

אושיק בן עטר: אתה רוצה שאני עכשיו אגיד?

משה גפני: לא, אני לא רוצה.

משה גפני: קיבלתי.

אושיק בן עטר: זה הכול.

משה גפני: מה זה הכול?

משה גפני: זה לא הכול אלא זה חלק.

אושיק בן עטר: אם הממשלה לא תאשר.

משה גפני: אנחנו לא נמתין בסבלנות.

משה גפני: אנחנו נעקוב אחרי מה שהממשלה עושה.

משה גפני: אני שמח שהיום אתם מגישים את זה וזה בסדר.

משה גפני: תגישו לממשלה.

משה גפני: אני אפילו לא מבקש שתגישו לנו.

משה גפני: אחרי שהממשלה תאשר, אנחנו נפקח על מה שהחלטתם, מה הגשתם לממשלה ומה הממשלה אישרה.

משה גפני: אם יהיו בעיות, נטפל בהן.

משה גפני: אני מקווה שלא יהיו בעיות.

משה גפני: אני מקווה שמה שאמר מר סלע יימשך הלאה.

גאלב מג'אדלה: למען הגילוי הנאות, יש לי ידידות ארוכת שנים עם סלע.

גאלב מג'אדלה: עזרתי לו כראש מועצה עת הייתי שר וגם כראש אגף חינוך בהסתדרות.

גאלב מג'אדלה: יש לו ישוב קטן שקוראים לו עין חוד.

משה גפני: מקום יפה.

גאלב מג'אדלה: זה היה ישוב לא מוכר עד שרבין עליו השלום נתן לו הכרה.

גאלב מג'אדלה: עד כאן זה נכון מר סלע.

כרמל סלע: נכון.

גאלב מג'אדלה: אני מסתכל בניירות שהגישו לנו ואני רואה את עין חוד מופיע אבל אין לידו שום מספר.

גאלב מג'אדלה: אני גם יודע מידיעה – הייתי בעין חוד – שהיו להם נזקים, לא ישירים.

גאלב מג'אדלה: לא נשרפו בתים אבל היו להם נזקים בגלל העשן.

גאלב מג'אדלה: כבוד היושב ראש, בדרך כלל קטנים הולכים בין הרגליים ואנחנו צריכים לדאוג לקטנים, לאזרח.

גאלב מג'אדלה: אני רוצה לבקש ממך בן עטר, יש ישוב קטן שנקרא עין חוד.

אושיק בן עטר: אני מכיר את עין חוד.

גאלב מג'אדלה: ישבת במסעדה של אבולגה?

אושיק בן עטר: לא.

אושיק בן עטר: לצערי לא.

משה גפני: זה חיים שכאלה?

גאלב מג'אדלה: אני מציע לך לבקר שם.

גאלב מג'אדלה: שם גם כשר.

גאלב מג'אדלה: היות שאני סומך עליך ומאמין בך, אני רוצה שתעשה את הכול שמחר עין חוד לא ישלח לי איזה מכתב והם יודעים לכתוב מהר מאוד.

גאלב מג'אדלה: הם למדו מהקיבוצים.

משה גפני: אוי ואבוי לכם אם יישלח מכתב אליו.

גאלב מג'אדלה: אני מאוד מבקש ממך שתעשה את הכול כדי שלא תהיה להם איזו הרגשה שקיפחו אותם ושהכל בסדר.

גאלב מג'אדלה: אני שמח שלא נשרפו להם בתים.

כרמל סלע: אני חייב להדגיש.

משה גפני: מר סלע, אתה לא חייב.

משה גפני: מה שלא כתוב בתורה, אתה לא חייב.

כרמל סלע: אני מבקש.

משה גפני: עוד מעט.

גאלב מג'אדלה: הוא חילוני.

גאלב מג'אדלה: לא דתי.

כרמל סלע: אבל אני מאמין.

גאלב מג'אדלה: אני מבקש לקבל תשובה שתירשם בפרוטוקול.

כרמל סלע: אני מבקש להדגיש שנכנסים לארבעה ישובים בשיקום תשתיות כולל עין חוד.

כרמל סלע: 15 מיליון שקלים בהצעה שכתובה כאן מחולקים לארבעה ישובים: עין חוד, ניר עציון, בית אורן ועין הוד.

גאלב מג'אדלה: אני שמח.

כרמל סלע: נכנסים עם כמה מיליונים.

כרמל סלע: שנית, גם קיבלנו מענק ממשרד האוצר, מרשות המים, להקים להם את הביוב.

כרמל סלע: לחבר אותם לביוב.

גאלב מג'אדלה: מצוין.

משה גפני: תודה רבה.

משה גפני: אני מודה לך.

משה גפני: מר כיוף, ראש המועצה עוספייה.

משה גפני: אנחנו שוחחנו במהלך התקופה הזאת.

משה גפני: מה קורה עכשיו?

וג'יה כיוף: בוקר טוב לכולם.

וג'יה כיוף: קודם כל צריך לומר מילה טובה למשרד ראש הממשלה.

כרמל סלע: נמצא כאן ראש הממשלה.

משה גפני: אתם תכננתם את התשבחות האלה על הממשלה?

וג'יה כיוף: אבל לא סיימתי את דבריי.

משה גפני: סתם.

משה גפני: תגיד מה שאתה רוצה.

משה גפני: אתה לא היית בתחילת הישיבה.

משה גפני: אנחנו ישיבת מעקב.

משה גפני: אתה יכול לומר מה קרה לעוספייה כתוצאה מהשריפה?

וג'יה כיוף: תכף אני אגיד.

וג'יה כיוף: אני חושב שהשריפה בעוספייה, השריפה החברתית-תקציבית בעוספייה, היא מלפני חמישים שנים.

וג'יה כיוף: זה לא פתאום רק השריפה עשתה את מה שעשתה.

וג'יה כיוף: הרי עוספייה הוא כפר חסר תשתיות, זה כפר שאין בו כל מנגנון של שלטון או מנגנוני שלטון ואני אתן לכם דוגמה.

וג'יה כיוף: תמיד אמרתי שאם הייתה כבאית אחת בעוספייה, היה אפשר למנוע את השריפה הזאת.

וג'יה כיוף: אבל בעוספייה ובדלית אל כרמל שיש בהם 27 אלף תושבים, אין אפילו כבאית אחת.

וג'יה כיוף: אחרי השריפה באו ואמרו שרוצים להקים תחנת כבאות אבל בינתיים הנושא הזה לא מתקדם.

וג'יה כיוף: עוספייה היא כפר שיש בו 11,700 תושבים.

וג'יה כיוף: גרים בו דרוזים, נוצרים, מוסלמים ויהודים.

וג'יה כיוף: יש לנו 64 משפחות יהודיות בתוך הישוב.

וג'יה כיוף: הכפר הזה הוא אחד הכפרים הטבולים בתוך מיליוני עצים ופארק.

וג'יה כיוף: הפארק הזה, אנחנו מנסים מזה שנה וחצי – מאז אני נכנסתי לתפקיד – להפוך אותו לקטליזאטור כלכלי לתושבים.

וג'יה כיוף: אני רוצה לומר לכם שיש קשר מאוד רציני בין התושבים לבין הפארק הזה כי הפארק הזה לא נולד אתמול ולא לפני שלושים שנים אלא יש בו עצים בני מאה שנים שאנחנו אחראים להם ואנחנו אלה שנטענו אותם.

וג'יה כיוף: השריפה התחילה ליד שכונת חיילים משוחררים בעוספייה.

וג'יה כיוף: אני רוצה לומר לכם שאנחנו כפר שאין בו מתנ"ס והמתנ"ס סגור מזה עשר שנים ולנוער אין פעילות בלתי פורמלית.

וג'יה כיוף: אני מנסה עם משרדים אחרים כמו משרד השיכון, אבל לא קיבלתי ממנו שום דבר למרות הפניות שלי ולמרות התחנונים שלי.

וג'יה כיוף: אני מבקש לעזור ולסייע.

וג'יה כיוף: בתוך השכונה שנשרפה יש בית תרבות שמוקם על ידי עמותה ציבורית שגייסה שני מיליון שקלים אבל חסר שם כסף ואני מנסה שמישהו יבוא.

וג'יה כיוף: יושב ראש הכנסת ביקר ביום הכנסת במקום וראה את המקום ובאמת הוא מנסה לסייע.

וג'יה כיוף: מה שקורה זה שהתשתית המרכזית של ישוב במדינת ישראל חסר.

וג'יה כיוף: זאת אומרת, לא השריפה גרמה לזה שהמתנ"ס סגור, לא השריפה גרמה לזה שאין לנו כבאיות, לא השריפה גרמה לזה שמובילים מים לשכונות דרך צינורות של גומי ואז הצינורות של הגומי נהפכים להיות הגששים של האש לבתים.

וג'יה כיוף: לא השריפה גרמה לכך אלא זאת בעצם תפיסה של בניית שלטון רציני בתוך הישוב, אם זה על ידי כל משרדי הממשלה, אם זה משרד הפנים, משרד השיכון, משרד החינוך ואחרים.

וג'יה כיוף: זה ברמת המקום.

משה גפני: מר כיוף, בוא נחלק את הדברים לשניים.

וג'יה כיוף: תן לי להיכנס עכשיו לנושא.

משה גפני: כן, כי אין לנו הרבה זמן.

משה גפני: אמרתי שזאת ישיבת מעקב.

משה גפני: אני לא אתעלם ממה שאמרת עכשיו ותכף נראה מה לעשות עם העניין הזה, אבל בוא נדבר עכשיו על השריפה עצמה.

משה גפני: נקודה.

וג'יה כיוף: השריפה עצמה, ברוך השם הנזק הפיזי לבתים היה מעט מאוד ולא רציני.

וג'יה כיוף: יש לנו קבוצה שיש לה סולידריות, במיוחד האנשים הצעירים שבאו וכולם עזרו.

וג'יה כיוף: אף אחד מעוספייה לא קיבל 2,500 שקלים מהמדינה.

משה גפני: מדוע?

משה גפני: מכיוון שלא נשרף?

וג'יה כיוף: כי לא נשרף ומצד שני הייתה סולידריות של התושבים שבאו לעזור, לתת ולתמוך.

וג'יה כיוף: אצלנו זה בתרבות שלנו.

וג'יה כיוף: אנחנו הגשנו באופן מיידי בקשה ל-3.9 מיליון שקלים להם אנחנו זקוקים.

וג'יה כיוף: קיבלנו 3 מיליון שקלים.

משה גפני: בהתחלה נתנו לכם מיליון וחצי שקלים.

וג'יה כיוף: כן.

משה גפני: אחרי כן היו כמה טלפונים.

וג'יה כיוף: אנחנו קיבלנו את זה לתשתיות ולא לאנשים.

וג'יה כיוף: למשל, הכביש המרכזי שמוביל היכן שהיער נשרף, זה כביש של שלושה מטרים וצריך להרחיב אותו.

וג'יה כיוף: לשם כך צריך מהנדס, אחר כך אומרים שצריך ועדה, אבל רבותיי, הכביש הזה כשאמבולנס ירד לשכונה להוציא את האנשים והכיבוי עלה למעלה כי אין מים למטה, אני צריך בעצם עכשיו להביא את המים לתוך היערות על מנת שאם חס וחלילה קורה משהו, שהכבאית לא תצטרך לצאת משם לאוניברסיטה על מנת למלא מים.

וג'יה כיוף: הרי הזמן עבד בצורה מאוד משמעותית, כי מה קרה שם?

וג'יה כיוף: אין לי משאבה שעובדת בתוך הכפר על גנראטור, וכאשר קו החשמל של חברת החשמל נפגע, גם המשאבה המרכזית של המים בעוספייה הפסיקה לעבוד.

וג'יה כיוף: כשהיא הפסיקה לעבוד, צריך מקור של מים ומאיפה יבוא מקור המים?

וג'יה כיוף: מהאוניברסיטה.

וג'יה כיוף: זאת אומרת, צריך ללכת לאוניברסיטה למלא מים.

וג'יה כיוף: עכשיו צריך לבנות את המשאבה הזאת וצריך לבנות את הכבישים האלה.

וג'יה כיוף: צריך להכניס במקום צינורות כאלה של פלסטיק, להכניס צינורות בצורה מאוד יסודית וזאת עבודה של מהנדסים.

וג'יה כיוף: אנחנו מנסים עכשיו להתגבר על מה שנקרא כל הנושא של הוועדות למיניהן, החשב המלווה, שאם יש לך איזה מקום שאתה צריך לעבד את הכביש, אומרים לך שזה לא מהשריפה.

וג'יה כיוף: מה שקורה זה שאנחנו נבלעים במנגנונים.

וג'יה כיוף: אם אנחנו רוצים לנייד כסף, אתן לכם דוגמה.

וג'יה כיוף: אנחנו הבאנו את המזרונים למתנ"ס בעוספייה אותו פתחנו.

וג'יה כיוף: אני היום אומר שמרכז הפינוי שיש לי הוא מתנ"ס הכפר ואני ראיתי לנכון עכשיו לנייד כספים.

וג'יה כיוף: אני מבקש היום ממשרד ראש הממשלה, אליו פניתי, לנייד את הכסף ממקום למקום.

וג'יה כיוף: אם מחר יקרה משהו, אני רוצה לנייד את התושבים, אני רוצה לעשות מרכז שהתושבים ידעו שזה המרכז אליו צריכים להגיע.

וג'יה כיוף: היות שאין לי מקום, משרד השיכון לא עוזר לי בנושא המתנ"ס, אני רוצה לגייס על מנת שאני אוכל לפתוח מרכז כזה שהוא יקלוט את האנשים.

משה גפני: תודה.

משה גפני: אני מודה לך.

עלמי נאטור: אני סגן ראש המועצה דלית אל כרמל.

משה גפני: אני אאפשר לך, אבל רגע.

משה גפני: לנושא של נפגעי השריפה יש לנו שלושה חלקים.

משה גפני: הנושא האחד הוא אלה שנפגעו במישרין, כמו המועצה האזורית חוף הכרמל.

משה גפני: ה נושא השני הוא אלה שלא נפגעו אבל התברר פתאום, כתוצאה מהשריפה, שאין להם אמצעים אלמנטאריים ברגע שקורית שריפה או משהו מהסוג הזה, כפי שהעלה מר כיוף, ואלה דברים שצריך לדבר עליהם.

משה גפני: הנושא השלישי הוא של אלה שלא נפגעו מהשריפה אבל הם איבדו כתוצאה מהשריפה הכנסות, דבר שגרם להם נזק ישיר כמו מלון ניר עציון.

משה גפני: ביקשתי ממנכ"ל המלון שיבוא לישיבה ויציג את העניין.

משה גפני: מדובר על שלושה בתי מלון.

משה גפני: נכון?

שמואל צוראל: באזור.

משה גפני: ניר עציון, יערות הכרמל ובית אורן.

משה גפני: בתי המלון האלו לא נפגעו מהשריפה.

שמואל צוראל: לא, יערות הכרמל כן נפגע.

שמואל צוראל: מעט, אבל נפגע.

משה גפני: במה שהוא נפגע, הוא במסגרת תשלום הפיצויים.

שמואל מלכיס: הוא היה מבוטח.

וג'יה כיוף: אני מבקש להוסיף לרשימה גם את חדרי האירוח שיש אצלנו, צימרים.

משה גפני: בסדר.

משה גפני: אני לוקח את זה כמשל.

משה גפני: אני ארצה שתהיה עמדה אחידה לגבי העניין הזה.

משה גפני: בוודאי.

שמואל מלכיס: כבוד היושב ראש, היו גורמים שנפגעו.

שמואל מלכיס: משום מה מתעלמים מהעובדה שמי שהיה מבוטח, קיבל תגמולי ביטוח מחברות הביטוח ורוב הנפגעים תביעתם כבר יושבה.

משה גפני: אני מודיע שאתה מציין את העובדה הזאת שמי שהיה מבוטח, קיבל את תשלומי הביטוח.

משה גפני: בסדר.

שמואל מלכיס: גם המועצה האזורית חוף הכרמל הייתה מבוטחת.

משה גפני: אמרת את דברך והוא נרשם בפרוטוקול.

משה גפני: מנכ"ל מלון ניר עציון, בבקשה.

יואל רז: בוקר טוב.

יואל רז: אני הייתי מבקש, בזמן שאני אדבר, אולי יהודית תריץ את המצגת וכך נחסוך בזמן.

משה גפני: בבקשה.

יואל רז: השריפה פרצה בערב חנוכה, יום חמישי, והמלון היה מפוצץ.

יואל רז: הגיעו אורחים להתארח במלון, עוד הספיקו להדליק נרות חנוכה, אבל אחרי שעתיים-שלוש ועוד לפני שהספיקו אפילו לגשת לאכול, קיבלנו הוראת פינוי מהמשטרה שאמרה לפנות כמה שיותר מהר את האורחים על מנת שלא ייפגעו.

יואל רז: במקביל קיבלנו הוראת צו לסגור את המלון לכל שמונת ימי החנוכה.

יואל רז: מבחינתנו חנוכה הוא שיא העונה.

יואל רז: היינו בתפוסה הכי גבוהה שיש, בין 95 ל-100 אחוזי תפוסה אבל כל חנוכה היינו סגורים וכל האורחים התפנו.

יואל רז: אנחנו בעצם הפסדנו הכנסה מאוד גבוהה.

יואל רז: זה לא שאולי היו מגיעים אורחים אלא אלה אורחים שהיו במלון והתפנו.

יואל רז: בנוסף לזה גם קיבלנו מכתבי תביעות מהאורחים מאחר שפינינו אותם והם רוצים פיצוי כספי ואירוח חוזר.

יואל רז: אני חושב שבמקרה כזה, אין שום סיבה שהממשלה תתעלם מכך.

ציון פיניאן: החזרתם כספים לאורחים?

יואל רז: החזרנו כספים.

יואל רז: בטח.

יואל רז: כל מי שהגיע, החזרנו לו.

יואל רז: היו אצלנו אורחים שהם אנשי קבע ואורחים אחרים, קבוצות וארגונים.

יואל רז: מה שכן, אירחנו כאן את כוחות הביטחון ואת כוחות ההצלה על חשבוננו, חינם, ולצערי המדינה גם לא דואגת למכבי האש שהיו במקום.

משה גפני: רק רגע.

משה גפני: תעצור את המצגת.

משה גפני: אלה שנמצאים כאן, הם נמצאים במלון?

יואל רז: אלה כוחות כיבוי אש, גם חברי ישוב וגם מבחוץ שבאו לכאן ונשארו בישוב עצמו כדי להציל אותו, כדי שלא תהיה בו שריפה.

משה גפני: אלה כבאים ואנשי המלון?

יואל רז: בדיוק.

יואל רז: לא אורחים.

יואל רז: עובדים שנרתמו לעזור.

משה גפני: עובדים של המלון וכבאים.

יואל רז: כן.

קריאה: זה לא בתשלום.

יואל רז: כל זה לא בתשלום.

יואל רז: אוכל על חשבוננו.

יואל רז: כל זה רק כדי שלא תהיה שריפה.

יואל רז: ניר עציון ברוך השם, בגלל שהוא עמד על שלו, בעזרת השם, אנחנו נשארנו שלמים שלא כמו בשריפה הקודמת, ב-1998, שכמעט כל המלון נשרף.

גאלב מג'אדלה: אנחנו צריכים לעשות סיור במקום כדי לראות את הדברים בפועל.

יואל רז: בנוסף לכך, אנחנו שלחנו את האורחים הביתה.

יואל רז: האנשים ישבו בבית ואנחנו שילמנו לכל העובדים.

יואל רז: אנחנו מחזיקים מעל מאה עובדים ושילמנו לכל העובדים את כל התשלום כי אני חושב שאנחנו מקום שנאמן לעובדים וצריך גם בשעות קשות לעמוד לצידם.

משה גפני: אתם ביקשתם מהממשלה פיצוי?

יואל רז: ביקשנו.

יואל רז: היה ביקור של שר התיירות.

מגלי והבה: נציג חברת הביטוח אמר ששולם הפיצוי.

יואל רז: אנחנו עדיין לא קיבלנו שקל אחד.

יואל רז: על זה אין לנו ביטוח.

יואל רז: יש לנו ביטוח לישוב ולמלון.

יואל רז: מהביטוח עדיין לא קיבלנו שקל.

יואל רז: חוץ מזה, יש גם את ההשתתפות העצמית.

שמואל מלכיס: יש לכם ביטוח אובדן רווחים?

יואל רז: כן.

שמואל מלכיס: אז למה שלא תקבלו?

גאלב מג'אדלה: אבל הגשתם דרישה.

יואל רז: הגשנו.

יואל רז: קודם כל, שמונה הימים הראשונים, אמרו לנו שעל זה אנחנו לא נקבל בכל מקרה כי יש השתתפות עצמית ואת זה אנחנו מבקשים.

שמואל מלכיס: אלה תנאי הפוליסה.

שמואל מלכיס: אף אחד לא מתיימר לשלם מה שלא בתנאי הפוליסה.

שמואל מלכיס: אם מישהו טוען שלא קיבל על פי תנאי הפוליסה, זה משהו אחר.

יואל רז: אני לא בא עכשיו אל חברת הביטוח אלא אני בא למדינה.

משה גפני: לנהל עם חברת הביטוח, תנהל.

משה גפני: אנחנו מדברים עכשיו על עקרונות.

גאלב מג'אדלה: אנחנו נעזור לך בחלק של המדינה.

גאלב מג'אדלה: זה החלק שלנו.

משה גפני: הביטוח הוא ביטוח.

משה גפני: תכף נראה מה קורה.

משה גפני: אנחנו לא נכנסים לדיון הזה.

יואל רז: אנחנו דורשים מהמדינה שבעקבות הוראת הפינוי בצורה מסודרת התפנינו, אירחנו, מגיע לנו על שמונת הימים האלו.

יואל רז: אנחנו השתדלנו לפתוח את המלון כמה שיותר מהר ופתחנו אותו שמונה ימים אחרי שהוא נסגר.

יואל רז: אנחנו מבקשים לקחת אחריות על מה שנעשה.

יואל רז: לא יתכן שאנחנו לא נקבל על אובדן רווחים כשפינו את האורחים שלנו.

יואל רז: כאמור, אנחנו מבקשים פיצוי עבור שמונת הימים.

יואל רז: אנחנו לא מבקשים את הכסף עבור אירוח כוחות הביטחון שהוא על חשבוננו, כאן נפנה למי שצריך.

משה גפני: אני מאוד מודה לך.

משה גפני: מר בן עטר, אני מבקש לדעת לגבי שלושת הדברים.

משה גפני: תכף אני אאפשר גם לסגן ראש המועצה של דלית אל כרמל אבל אני רוצה לדעת לגבי שלושת החלקים.

משה גפני: לגבי החלק הראשון של הפיצויים, קיבלנו קודם תשובה שאלה שנפגעו, אנחנו מקווים שלא נצטרך יותר לדון בעניין הזה ושהעניין יסודר.

משה גפני: בסדר.

משה גפני: אם חס וחלילה זה לא יקרה, נצטרך להיכנס מחדש לנושא.

משה גפני: לגבי החלק הזה של מה שהעלה ראש המועצה בעוספייה.

משה גפני: כאשר מתברר תוך כדי מהלך השריפה שאין את השירותים האלמנטאריים בישוב שנמצא על המקום הזה שבו יש את העצים ובו היו שריפות בעבר ועכשיו הייתה שריפה נוראה שלצערנו הגדול גבתה גם חיי אדם רבים, האם אתם הולכים לדון על העניין הזה או שעולם כמנהגו נוהג?

משה גפני: זאת אומרת, הייתה שריפה, מפצים את אלה שנפגעו, וממשיכים הלאה לחיות כמו שחיינו עד עכשיו.

משה גפני: השאלה הנוספת היא לגבי אותם צימרים והמלון בניר עציון ומלון יערות הכרמל.

משה גפני: אני לא מדבר על מקום מוגדר.

משה גפני: האם אלה שהיה להם אובדן רווחים, שהמשמעות של העניין היא נזק כספי ממשי כפי שתיאר כאן מר יואל רז, האם במקרה הזה המדינה נכנסת?

משה גפני: אני שואל גם על מה המדינה נכנסת.

משה גפני: המציאות היא שיש ביטוח או אין ביטוח על אותו תהליך, ואני לא נכנס לעניין הזה.

משה גפני: יש להם ביטוח של אובדן רווחים, הם צריכים לפנות לחברת הביטוח ואם יש להם קשיים עם חברת הביטוח, נאמר כאן בוועדה שהמדינה תסייע להם בזה, גם מול חברות הביטוח.

משה גפני: המדינה צריכה להיכנס לעניין הזה אם יש קשיים עם חברות הביטוח.

משה גפני: אני לא הולך לתת נאום ציוני עכשיו כי אני יכול להגיד מי אשם בשריפה, אני יכול להגיד מה חלקה של המדינה בשריפה, אני יכול להגיד הרבה דברים אבל אני לא אומר כי זה דיון מעקב.

משה גפני: אני יכול להגיד עוד הרבה דברים.

משה גפני: המדינה לא גוף ניטראלי בעניין הזה שבא מהאו"ם, קרה משהו ושלום על ישראל.

משה גפני: קרה משהו שהמדינה היא חלק ממנו.

משה גפני: אנשים עומדים מול חברות הביטוח ונאמר כאן בוועדה שיסייעו להם גם בעניין הזה, אבל המדינה לא צריכה להוציא שקל אחד על מה שחברות הביטוח צריכות לשלם.

משה גפני: זה ברור ולא מדברים על זה.

משה גפני: מר מלכיס אמר את מה שאמר.

משה גפני: בסדר.

משה גפני: לא שמעתי תלונות מיוחדות, אם זה כן טוב או לא טוב.

משה גפני: יכול להיות שיש גם תלונות על העניין הזה, אבל זה עדיין בגדר הסביר ואני מקווה שהכל ייפתר.

שמואל מלכיס: אני רוצה לומר עוד משהו.

משה גפני: מי אמר שאתה צריך?

שמואל מלכיס: אם אתה לא רוצה, אז לא.

משה גפני: אני כן רוצה, אבל אני באמצע דבריי.

משה גפני: באים הגופים הללו ואומרים שיש דברים שהם לא מכוסים על ידי חברות הביטוח כמו בפיצויים.

משה גפני: האם המדינה הולכת לסייע בעניין הזה?

משה גפני: אלה שלושת השאלות.

משה גפני: לפני שאתה עונה, אני מבקש את סגן ראש המועצה דלית אל כרמל לומר את הדברים.

עלמי נאטור: בוקר טוב לכולם.

עלמי נאטור: תודה על הישיבה.

עלמי נאטור: אני מייצג את ראש המועצה בישיבת הוועדה.

עלמי נאטור: קודם כל, אני רוצה לחדד את מה שאמר ידידי וחברי כיוף.

עלמי נאטור: אנחנו נמצאים במקום מיועד שהוא מובלעת פארק, אחת היפות בעולם.

עלמי נאטור: המדינה והממשלות היו צריכות לדאוג שהמקום הזה – ואנחנו יודעים בדיוק את מזג האוויר, את החום ואת השרב במקום – יהיה מכוסה על ידי כבאיות שנמצאים בתוך המקום.

עלמי נאטור: השריפה הזאת שרפה הרבה עצים כי הכבאיות לא הצליחו לתפקד כי אין להן אפשרות להגיע למקום.

משה גפני: כן, מר כיוף אמר את זה.

עלמי נאטור: אני מדבר גם על השבילים ועל כך שהכבאיות לא יכלו להיכנס פנימה.

עלמי נאטור: ברוך השם דלית אל כרמל לא נפגעה באופן ישיר ולא נשרפו בתים אבל נתפסנו – וסליחה על הביטוי – עם המכנסיים למטה.

עלמי נאטור: אנחנו לא יכולנו לתפקד כי אין לנו אמצעים ולא הייתה לנו אפשרות.

עלמי נאטור: אם הרוח הייתה הפוכה, כל דלית כרמל הייתה נשרפת.

משה גפני: מאז השריפה השתנה משהו?

משה גפני: תמונת המצב השתנתה מאז השריפה?

עלמי נאטור: לא.

משה גפני: קיבלתם סיוע?

עלמי נאטור: קרוב למיליון שקלים לשיפוץ קצת תשתיות אבל אתה יודע שמיליון השקלים האלה לא יעשו כלום.

עלמי נאטור: יש לנו שכונות בתוך המובלעת הזאת, שכונות שלמות של מאות בתים ואין להם לא מים, לא חשמל ולא תשתיות וכבישים.

עלמי נאטור: אין להם כלום.

עלמי נאטור: דבר כזה צריך לבוא ולראות ולתת את הדעת עליו.

משה גפני: תודה רבה.

עלמי נאטור: רציתי להבהיר עוד נקודה שקשורה לבעלי העסקים אצלנו.

עלמי נאטור: אתה יודע שכפר דלית אל כרמל הוא כפר תיירותי.

עלמי נאטור: בשריפה הזאת בעלי העסקים נפגעו בצורה מאוד קשה.

עלמי נאטור: גם הצימרים לא עבדו, כמו בתי המלון, ולנו שם אין ביטוחים.

עלמי נאטור: גם בעלי העסקים עצמם שמחייתם על כך שהם מוכרים בסופי שבוע, גם הם לא עבדו וסגרו את החנויות.

עלמי נאטור: בנוסף לכך, באותו שבוע היה לנו פסטיבל קפה והרבה עסקים בנו על הפסטיבל הזה שיכול להביא הכנסות, וכולם יודעים באיזה מצב כלכלי נמצאים שני הישובים האלה, דלית אל כרמל ועוספייה, וגם הפסטיבל הזה נכשל ולא התקיים.

משה גפני: תודה.

משה גפני: מר מלכיס, רצית להגיד משהו על הביטוח?

שמואל מלכיס: כן.

שמואל מלכיס: רציתי לומר שאין שום צורך, לפחות לפי המציאות שמצטיירת כאן, שהממשלה תתנדב לייצג את המבוטחים.

שמואל מלכיס: לפי מה שאני רואה כאן, הממשלה עוד טרם החליטה אם היא תפצה את הנפגעים ובכמה, כאשר לפי הדיווח שאני קיבלתי מחברות הביטוח, כמעט כל המבוטחים בלי יוצא מן הכלל, תביעתם כבר יושבה וכולם בלי יוצא מן הכלל קיבלו מקדמות.

משה גפני: אתם במלון קיבלתם?

יואל רז: עד עכשיו במלון לא קיבלנו שקל אחד.

שמואל מלכיס: קודם כל, זה הגורם היחידי עד עכשיו שאני שומע מכל אלה שנפגעו בשריפה שטוען שלא קיבל כסף מחברת הביטוח.

שמואל מלכיס: אף אחד מהם לא הציג איזושהי תמונת מצב שלפי הפוליסה שיש בידכם מגיע לכם כסף כלשהו או תגמולי ביטוח.

שמואל מלכיס: במידה שלא הייתה לכם פוליסה שמכסה את הנזק או שהייתה לכם השתתפות עצמית לתקופה מסוימת בגין אובדן רווחים.

שמואל מלכיס: אם לא היה מגיעים לכם תגמולי ביטוח, לא תקבלו תגמולי ביטוח.

משה גפני: מר מלכיס, בסדר גמור.

משה גפני: אני מבקש לגבי המקרים עליהם אנחנו דיברנו שתפנו לחברת הביטוח.

יואל רז: פנינו.

משה גפני: תפנו היום עוד הפעם.

משה גפני: אני מבקש שתפנו עוד הפעם.

משה גפני: עד עכשיו זה היה ביניכם לבין חברת הביטוח ועכשיו גם אנחנו בעניין.

משה גפני: אנחנו רוצים לדעת מה קורה עם העניין הזה.

משה גפני: אני סומך על מר מלכיס שמה שהוא אומר, זה נכון.

משה גפני: הוא אומר שכולם קיבלו.

משה גפני: יכול להיות שיש בעיה עם הפוליסה שלכם.

משה גפני: אם אין בעיה עם הפוליסה שלכם, תפנו לחברת הביטוח היום ותשאלו אותה למה לא קיבלתם ותנו לנו את התשובה.

משה גפני: בפעם הבאה שמר מלכיס יבוא לכאן, ניקח את הדברים שלו קצת בעירבון מוגבל כי אם הוא אומר שכל מי שתבע ומגיע לו קיבל ויתברר שמישהו לא קיבל ומגיע לו, נתייחס לזה אחרת.

שמואל מלכיס: לא כל התביעות יושרו אבל כמעט כל התביעות.

משה גפני: כמעט זה כבר יותר טוב.

משה גפני: בסדר.

משה גפני: אני מקווה שהם לא יהיו בכמעט.

משה גפני: תפנו עוד הפעם ותעדכנו אותנו רק אם זה סודר או לא סודר.

משה גפני: לא זה נושא הדיון.

משה גפני: אמרתי שלא זה נושא הדיון.

משה גפני: באופן פרטני תעזור עם העניין הזה כדי שאנשים יקבלו את מה שמגיע להם לפי פוליסת הביטוח.

משה גפני: נקודה.

משה גפני: מר בן עטר, לגבי הפיצויים אמרנו שמתקדם ואני מקווה שהכל יהיה בסדר.

עלמי נאטור: מה עם העסקים שאין להם ביטוח?

עלמי נאטור: יש לנו עסקים קטנים שאין להם ביטוח.

משה גפני: הביטוח לא רלוונטי לדיון הזה.

משה גפני: הביטוח הוא לא הנושא.

משה גפני: אם יש ביטוח, יש ביטוח, ואם אין ביטוח, המדינה בעניין אם אכן זה עומד בהחלטת הממשלה.

משה גפני: מר בן עטר, אני מבקש לדעת לגבי הנושא השני.

גאלב מג'אדלה: נאמר כאן, המדינה.

משה גפני: הנושא השני, הכוונה לאלה שכתוצאה מהשריפה היו צריכים לפנות אנשים ובעצם היו צריכים לשלם להם כסף, להחזיר כסף, ואפילו במקרים מסוימים לשלם פיצויים.

משה גפני: האם המדינה נכנסת לעניין?

אושיק בן עטר: קודם כל, לגבי השיפוי של המועצות שהעבירו.

אושיק בן עטר: חלק מהשיפוי שניתן למועצות היה בגין העברה של אנשים, הסעדה שלהם וטיפול בהם בימים הראשונים.

משה גפני: מה עם ניר עציון כמשל?

אושיק בן עטר: ניר עציון כמשל.

אושיק בן עטר: אנחנו מאוד חוששים מסיוע כזה ולאו דווקא בהיבט הכספי הספציפי הפרטני.

משה גפני: פניה, זה את הכנת את הצעת החוק?

פניה קירשנבאום: להכיר באירוע הזה כאסון טבע.

משה גפני: יש יוזמה להגיש הצעת חוק כזאת.

פניה קירשנבאום: לא, הגשתי.

פניה קירשנבאום: זה כבר מוגש במזכירות ומחכה.

משה גפני: אני מתכוון להתקדם בחקיקה הזאת.

אושיק בן עטר: מי שגר באזור מיוער ומחליט לעשות ביטוח ומבטח את הנכסים שלו בצורה מלאה, יכול לקבל החלטה, לשלם פרמיה יותר נמוכה ולהגדיל את ההשתתפות העצמית שלו.

אושיק בן עטר: הוא יכול לקבל החלטה לשלם פרמיה יותר נמוכה ולהקטין את הכיסוי שלו.

אושיק בן עטר: עולם הביטוח הוא עולם מורכב.

משה גפני: אני לא חוזר על הדיון של הישיבה הקודמת.

משה גפני: אני נורא מצטער.

משה גפני: אתה רוצה שאני אוציא לך את הפרוטוקול ותקרא את מה שאמרתם?

משה גפני: אני שואל שאלה, תענה לי עליה.

משה גפני: זאת ישיבת מעקב.

משה גפני: אני אומר את זה בפעם השישית.

משה גפני: אתה מתחיל לתת לי אידיאולוגיה מה עושים עם ביטוחים.

משה גפני: עם כל הכבוד, כבר דיברנו על העניין הזה.

משה גפני: המדינה אשמה בשריפה הזאת.

משה גפני: מה אתה עושה לי כאן עכשיו הכללות?

משה גפני: אין כבאים בעוספייה, אין כלום.

משה גפני: היה צריך להביא סופר טנקר.

משה גפני: ראש הממשלה היה צריך לטוס בו.

משה גפני: המדינה אשמה במישרין בשריפה הזאת.

משה גפני: מה אתה נותן לי עכשיו דיון אידיאולוגי?

משה גפני: השאלה היא כן או לא.

משה גפני: האם כתוצאה מההחלטה שלכם, האם כל הקבוצה הזאת, הצימרים בדלית אל כרמל, מלון ניר עציון, העסקים הקטנים, כל אלה שנפגעו לא במישרין אלא נפגעו בעקיפין, האם המדינה נכנסת לעניין הזה?

אושיק בן עטר: ראשית, לא נדרשנו לשאלה הזאת עד עכשיו.

משה גפני: עכשיו אתם נדרשים לה.

משה גפני: אני לא רוצה תשובה עכשיו.

משה גפני: אני רוצה שהשאלה הזאת תישאל ואני רוצה תשובה מוסמכת.

אושיק בן עטר: בסדר.

אושיק בן עטר: ניתן לך תשובה מוסמכת.

משה גפני: לו אני הייתי במקום הצימר בדלית אל כרמל או במקום מלון ניר עציון, אני הייתי הולך לתביעה בבית המשפט.

גאלב מג'אדלה: מזמן.

משה גפני: אבל אני לא מציע להם את זה כי אני המדינה.

גאלב מג'אדלה: לא, אתה לא מציע להם בשלב זה, עד שנקבל תשובה.

משה גפני: אני לא מציע להם.

גאלב מג'אדלה: אחרי שנקבל תשובה לא מספקת, הם רשאים לעשות מה שהם רוצים.

משה גפני: חבר הכנסת מג'אדלה, אנחנו עושים צחוק.

גאלב מג'אדלה: לא, כדי שלא יסמכו עלינו.

משה גפני: לא.

משה גפני: אני אגיד לך.

משה גפני: אנחנו לא יכולים להגיד להם ללכת לבית המשפט, גם אם זה לא יסודר.

גאלב מג'אדלה: לא אמרנו להם ללכת לבית המשפט.

משה גפני: אני אגיד לך מדוע.

גאלב מג'אדלה: אני אגיד לך מדוע הם צריכים ללכת.

גאלב מג'אדלה: עד עכשיו הם סומכים עלינו כי אנחנו מטפלים בזה.

גאלב מג'אדלה: אם נקבל תשובה שלילית, הם חופשיים לבחור בדרך בה הם רוצים.

משה גפני: הם חופשיים גם עכשיו אבל אני לא מציע להם.

גאלב מג'אדלה: לא, עכשיו לא.

משה גפני: אני אגיד לך מדוע.

גאלב מג'אדלה: כי עכשיו יש מי שדואג לאזרח.

גאלב מג'אדלה: עכשיו לא, כי יש מי שדואג לזה.

משה גפני: אני רוצה לומר לך חבר הכנסת ראלב מג'אדלה שאני מקווה שהממשלה תטפל בזה.

משה גפני: אם הממשלה לא תטפל בזה, אני לא אומר להם ללכת לבית המשפט.

גאלב מג'אדלה: אני לא אמרתי.

משה גפני: תשמע את המשפט עד הסוף.

משה גפני: אנחנו לא סיימנו בתפקיד הזה.

משה גפני: אז אנחנו הולכים על החוק של פניה קירשנבאום ומחייבים אותם לעשות את זה.

משה גפני: מה בית המשפט?

משה גפני: אנחנו מעל בית המשפט.

משה גפני: אתה צריך להבין את הדבר הזה ולא כולם מבינים את זה.

משה גפני: השאלה אם נהיה כאלה שבאמת נעביר את החוק.

גאלב מג'אדלה: אנחנו לא מעל בית המשפט.

משה גפני: מעל בית המשפט.

משה גפני: בית המשפט מפרש את מה שאנחנו עושים אבל העשייה היא שלנו.

משה גפני: לגבי הדבר השלישי, מר בן עטר.

משה גפני: אני מבקש תשובה לגבי השאלה הזאת ולגבי הדבר השלישי של המועצות של עוספייה ודלית אל כרמל.

משה גפני: דרך אגב, כתוב בספרים היהודיים שאחרי שריפה מתעשרים.

משה גפני: בספרים של חז"ל.

משה גפני: אני גרתי באופקים, ושם היו שלוש שריפות במשך 21 שנים בהן גרתי – אחת הייתה בליל שבת מעל הדירה שלי – ולכולם נולדו אחרי השריפה תאומים.

משה גפני: השכן שלי, התאומות שנולדו לו כבר התחתנו.

משה גפני: מתברר במהלך השריפה שהמדינה פשוט מזניחה באופן חמור את שני הישובים האלה שנמצאים בלב היער.

משה גפני: אני מבקש גם על זה תשובה.

משה גפני: לא דיון.

משה גפני: דיברתי עם משרד הפנים ואני רוצה לומר שבאמת נעשו דברים.

משה גפני: אני גם משבח את הממשלה ואני אחזור על זה בתשובה, אבל אני גם משבח את הממשלה בטיפול בדברים האלה.

משה גפני: אני מבקש תשובה על שני הדברים הנוספים.

משה גפני: ניר עציון כמשל, כל מה שנלווה לעניין הזה.

משה גפני: אל תגידו לי אידיאולוגיה כי אידיאולוגיה פשוט מעצבנת אותי.

משה גפני: אידיאולוגיה, אני יכול גם להגיד אידיאולוגיה, מה תפקידה של מדינה מסודרת בשירותי כבאות.

משה גפני: גם אני יכול לומר כמה דברים.

משה גפני: הייתי יושב ראש ועדת הפנים ואתה יכול לקחת את הפרוטוקולים – ועברו מאז עשר שנים – ולקרוא מה אז אמרתי.

משה גפני: הייתה הצעת חוק שלי על הכבאות והכבאים היו נגד.

משה גפני: הכול בסדר.

משה גפני: מה לעשות, מי שנמצא הרבה שנים בכנסת – זה מה שאמר שלמה המלך – שיוסיף דעת, יוסיף מכאוב.

משה גפני: באים עכשיו ואומרים כאילו הכתובת האדומה לא הייתה רשומה על הקיר.

משה גפני: הממשלה לא עשתה דבר.

משה גפני: כל הממשלות לא עשו כלום.

משה גפני: ממש כלום.

משה גפני: עכשיו מדברים אידיאולוגיה.

גאלב מג'אדלה: בעניין הזה.

משה גפני: בעניין הזה.

משה גפני: יש עוד כמה עניינים, אבל בעניין הזה כל הממשלות לא עשו דבר.

משה גפני: אם כן, תשובה לגבי הרשויות האלה.

משה גפני: אני מבקש לדעת האם הולכים לטפל בזה כך שלפחות תהיה שם כבאית.

משה גפני: אגב, בשבוע הבא ביום רביעי יהיו כאן שני המנכ"לים, גם של המשרד לביטחון פנים וגם של משרד הפנים, כדי לדון על מערך הכבאות.

משה גפני: סיכמנו באחת הישיבות שאנחנו מזמינים את שני המנכ"לים ובעזרת השם הישיבה תהיה ביום רביעי הבא.

משה גפני: רבותיי, אני מודה לכם.

משה גפני: תודה רבה.

משה גפני: רבותיי, הישיבה לא הסתיימה.

מגלי והבה: אחת הבעיות החשובות כתוצאה מהשריפה שהיום כולם מעלים – שמחתי לשמוע את יושב ראש מועצת חוף הכרמל שאמר שחיברו את הבתים לחשמל והממשלה מטפלת אבל יש בעיות שאתה התייחסת אליהן – היא אחת הבעיות החשובות והיא חיבור הבתים לחשמל באותן שכונות, אם זה בדלית אל כרמל או בעוספייה.

מגלי והבה: כל יום אנחנו עומדים בפני אסון.

מגלי והבה: היה אסון שמשפחה שלמה הלכה.

מגלי והבה: אותה ממשלה קיבלה החלטה לחבר בתים בישובים האלה כתוצאה מהשריפה, חלק גדול מהבתים עדיין – אני מדבר על קרוב לאלף בתים בשני הישובים, וזה לאחר דיון שקיימנו בוועדה לביקורת המדינה – לא מחוברים לחשמל ואין להם חשמל אלא חשמל פיראטי.

מגלי והבה: התוצאה היא שהאסון הבא או השריפה הבאה בפתח.

משה גפני: מר בן עטר, אתה מכיר את מה שאומר חבר הכנסת מגלי והבה?

אושיק בן עטר: אתה אומר שחלק מהבתים במועצות לא מחוברים לחשמל?

מגלי והבה: כן.

מגלי והבה: זה בנפשנו.

מגלי והבה: זה בעוספייה, גם בדלית אל כרמל וגם במקומות בהם הייתה השריפה.

גאלב מג'אדלה: היה דיון על זה בוועדה לביקורת המדינה.

מגלי והבה: כן.

מגלי והבה: היה דיון גם בוועדת הכלכלה.

משה גפני: למה אין חיבור לחשמל?

משה גפני: לא ידעתי על כך.

משה גפני: למה אין חיבור לחשמל?

גאלב מג'אדלה: טופס 4.

מגלי והבה: יש שכונות לא מורשות.

משה גפני: זה לא בגלל השריפה.

מגלי והבה: לא.

משה גפני: הבנתי.

משה גפני: אתה מדבר על הסעיף השלישי עליו דיברנו.

מגלי והבה: חוסר תכנון לשכונות האלה וכתוצאה מכך אנחנו יכולים למצוא את עצמנו מחר בעוד סיטואציה כזאת ואז כאילו טיפלנו בנזקי השריפה אבל בבעיה היסודית של תשתיות לא טיפלנו כלל.

משה גפני: אתה מתייחס לדברי חז"ל שאחרי השריפה מתעשרים.

מגלי והבה: גם.

משה גפני: על המקרה הזה לא שמעתי.

מגלי והבה: מרכז המחקר הכין לנו דוח.

מגלי והבה: הסכומים האלה עליהם אנחנו מדברים הם גלובליים ולא מטפלים באותן סוגיות שאתה קראת להן סעיף שלוש אבל הן העיקר היום כאשר אותה אוכלוסייה לא חזרה לשגרה לא בתשתיות, לא בכבישים, לא בכיבוי השריפות.

מגלי והבה: אני הייתי שמח אם היה אומר לי יושב ראש מועצת חוף הכרמל שיש לו בכל ישוב כבאית ואנחנו כבר מוכנים.

מגלי והבה: אני לא יודע למה מחכים.

מגלי והבה: מישהו קיבל ביטוח שלא תהיינה יותר שריפות?

משה גפני: מסכים אתך לגמרי.

משה גפני: מר בן עטר, אתה יכול להגיד אומדן של הממשלה כמה יעלה הפיצוי של נפגעי השריפה?

משה גפני: בסך הכול הכללי.

משה גפני: יש לכם אומדן?

אושיק בן עטר: קשה לתת כי אנחנו צריכים לברר.

משה גפני: בערך.

משה גפני: נתון לא מחייב.

משה גפני: על איזה סדר גודל אנחנו מדברים?

אושיק בן עטר: באמת לא מחייב.

משה גפני: באמת לא מחייב ואני אומר לפרוטוקול.

משה גפני: הסכום שתגיד הוא לא מחייב.

משה גפני: על איזה סדרי גודל מדברים?

אושיק בן עטר: מספר מיליוני שקלים.

אושיק בן עטר: זה תלוי אם זה כולל בית אורן.

אושיק בן עטר: אתה מדבר גם על התשתיות ועל הכול?

משה גפני: כן.

אושיק בן עטר: זה יכול להגיע לסביבות של כ-100 מיליון שקלים.

קריאה: יותר.

כרמל סלע: חוף הכרמל, 121 מיליון שקלים, אבל נכון, יש כאן מצ'ינג עם הביטוח.

כרמל סלע: אני חושב שהערכה כוללת תגיע ליותר מזה, ל-180 מיליון שקלים.

משה גפני: אבל מה שחברות הביטוח משפות, המדינה לא צריכה להוציא.

משה גפני: אני שואל כמה יעלו נזקי השריפה למדינה.

אושיק בן עטר: אני לא רוצה לתת תשובה לא אחראית.

אושיק בן עטר: אני לא יודע.

אושיק בן עטר: אני מהחשב הכללי.

חיים אורון: אתה שואל אם יהיה קיצוץ פלט.

משה גפני: לגבי שיקום היער, אתם מתכוונים לעשות?

אושיק בן עטר: למיטב ידיעתי, כן, אבל אני גם לא בקיא בזה.

משה גפני: אתה תוכל לחזור עם תשובות?

אושיק בן עטר: אני אבקש שיגיע לכאן נציג אגף התקציבים.

דוד לזרוס: אני מקרן הקיימת.

דוד לזרוס: היו דיונים בינינו לבין המשרד להגנת הסביבה והגענו לסיכום.

דוד לזרוס: לפי זה הדברים המיידיים שקרן קיימת צריכה לעשות זה קווי חיץ סביב הישובים, שיפורי הדרכים, התקנת צנרת מים הידראטיים ואמצעי תצפית וגילוי.

דוד לזרוס: זה 11.5 מיליון שקלים כפי שמומלץ על ידי המשרד להגנת הסביבה ואנחנו מחכים לאור ירוק.

גאלב מג'אדלה: מי מממן את זה?

גאלב מג'אדלה: קרן הקיימת מממנת את זה?

דוד לזרוס: לא.

מגלי והבה: הישובים.

דוד לזרוס: לא.

דוד לזרוס: זה מחוץ לישובים.

גאלב מג'אדלה: מי מממן את זה?

דוד לזרוס: הדרישה שלנו היא שהמשרד להגנת הסביבה יממן את זה.

גאלב מג'אדלה: איכות הסביבה?

גאלב מג'אדלה: זה כל התקציב שלו.

דוד לזרוס: יכול להיות.

גאלב מג'אדלה: קרן קיימת ענייה?

גאלב מג'אדלה: למה אתם לא יכולים לממן את זה?

משה גפני: עזוב.

משה גפני: המדינה יכולה לעשות הסכם עם קרן קיימת, כן או לא, אני לא יודע.

משה גפני: משרד החקלאות, משפט.

גאלב מג'אדלה: קרן קיימת יכולה להשקיע את זה.

צביקה כהן: יש ועדה שבודקת את הדברים.

צביקה כהן: למשרד החקלאות יש הערכה מאוד ברורה של שבעה מיליון שקלים נזקים לחקלאים שנשרפו להם המטעים.

משה גפני: החקלאים מקבלים את הפיצוי?

כרמל סלע: זאת נקודה מאוד חשובה.

כרמל סלע: יש עדיין עיכוב בנושא הזה כי יש כאן איזה ויכוח בין משרד האוצר לבין משרד הפנים שאני לא בדיוק מכיר אותו.

משה גפני: מר בן עטר.

אושיק בן עטר: אני לא מכיר.

משה גפני: אתה מדבר על נזקים לחקלאים בסביבות שבעה מיליון שקלים?

צביקה כהן: כן.

משה גפני: למה לא משלמים להם?

צביקה כהן: אנחנו ממתינים לוועדת המנכ"לים שאמורה להחליט.

משה גפני: מתי ועדת המנכ"לים צריכה להחליט?

צביקה כהן: אני לא יודע.

צביקה כהן: כל השומה מוכנה וכל הנהלים מוכנים.

צביקה כהן: מדובר בסכום של עד שבעה מיליון שקלים, אבל יכול להיות שהוא יהיה פחות כי יש ביטוח.

משה גפני: אתה תעדכן אותנו אם זה לא מתקדם?

צביקה כהן: כן.

צביקה כהן: נכון להיום זה לא מתקדם.

משה גפני: למה לא מחליטים?

משה גפני: המנכ"לים עסוקים?

סלמן אבו רוקון: אני נציג רשות הטבע והגנים.

סלמן אבו רוקון: כל השטח שנשרף בשריפה הזאת הוא בתחום גן לאומי כרמל.

סלמן אבו רוקון: מתוך השטח הזה היו חמישה חניונים של נופש פעיל בחיק הטבע של הרשות שנשרפו כליל.

סלמן אבו רוקון: הרשות פועלת כדי להחזיר את החיים לחניונים האלה ואנחנו גם ברשימת הממתינים לקבל סיוע, כולל חי בר כרמל שנפגע, התשתית נפגעה אבל לא החיות.

משה גפני: מר בן עטר, אני מצטער שאתה הנציג הבכיר של הממשלה כאן אבל אני רוצה ממך תשובות לגבי השאלות שעלו כאן.

משה גפני: אני מבקש שתבדוק גם את מה שהעלה צביקה החקלאות.

משה גפני: אני רוצה לדעת למה זה מתעכב.

משה גפני: אני רוצה לדעת תשובות לגבי עוספייה ודלית אל כרמל.

משה גפני: אני רוצה תשובות.

אושיק בן עטר: דן יכול לתת לך תשובות במקום, לפחות על חלק מהשאלות.

דן להב: לדעתי על כולן.

דן להב: לגבי דלית אל כרמל ועוספייה, כמו שאמר ואג'יה כיוף בכנות, הבעיות הן לא בעיות שהתחילו אתמול.

משה גפני: נכון.

משה גפני: אנחנו יודעים.

דן להב: יחד עם זאת, במסגרת הטיפול בשריפה הקצינו ולכל הנושאים שהוא העלה ניתן מענה.

דן להב: במסגרת הזאת הקצינו קרוב לעשרים מיליון שקלים לטובת עוספייה, קרוב ל-17 מיליון שקלים לטובת דלית אל כרמל.

דן להב: זה בנוסף לכסף שהתקבל עכשיו למועדון.

עלמי נאטור: לעשות ביוב בין טבריה לחוף כרמל, זה טיפול בדליה?

משה גפני: אדוני סגן ראש המועצה, אתה לא יכול עכשיו להתייחס.

דן להב: זה בנוסף לסכומים שהועברו אליהם גם עכשיו במסגרת התוכנית החדשה לחיזוק המגזר הדרוזי והצ'רקסי ולתוכנית קודמת שגם מופעלת בעניין הזה שהיא חיזוק של המקום.

משה גפני: אנחנו נעקוב אחרי העניין הזה.

עלמי נאטור: לא, זה לא נכון.

עלמי נאטור: זה לא מדויק מה שהוא אומר.

משה גפני: מה לא נכון?

עלמי נאטור: מתוך ה-16 מיליון שקלים, 10 מיליון שקלים זה לעשות קו ביוב בין דליה לחוף כרמל.

עלמי נאטור: עוד שישה מיליון שקלים לאיכות הסביבה.

עלמי נאטור: זה מה שקיבלנו.

עלמי נאטור: איפה התשתיות?

עלמי נאטור: איפה השכונות?

משה גפני: מה זה ה-16.4 מיליון שקלים?

דן להב: 16.4 מיליון שקלים מורכב ממרכיבים שונים שלא את כולם אני זוכר.

דן להב: בחלקם, יש שם חלק שבאמת מדבר על קו ביוב שהוא נמוך מעשרה מיליון שקלים.

דן להב: יש שם כסף לנושא של האשפה.

עלמי נאטור: זה הכסף.

עלמי נאטור: נגמר הכסף.

עלמי נאטור: איפה התשתיות?

גאלב מג'אדלה: אדוני היושב ראש, יש לי תחושה לא טובה שכל אחד רוצה לתפוס עלינו טרמפ מהצד שלו וגם לעשות איזה קילומטרג' על גבנו כוועדת כספים.

גאלב מג'אדלה: אנחנו מבקשים שתביאו לנו את הנתונים באופן מדויק.

משה גפני: איך אתה יודע להגיד את מה שאני רוצה להגיד?

מגלי והבה: היושב ראש, ה-16.4 מיליון שקלים, הוא מצטט אותם בלי להבין.

מגלי והבה: אנשים סתם זורקים מספרים ולא יודעים.

מגלי והבה: סגן ראש העיר מציג את זה וגם מרכז המחקר של הכנסת מציג את זה שזה תשעה מיליון להקמת קו ביוב מאסף הכרמל ועוד כשישה מיליון שקלים לפעולות בתחום הגנת הסביבה.

מגלי והבה: איפה הישוב?

מגלי והבה: איפה התשתיות?

מגלי והבה: נמאס לשמוע סתם דברים.

משה גפני: אני יכול לייעץ לכם משהו?

משה גפני: חבר הכנסת מגלי והבה וחבר הכנסת ראלב מג'אדלה, אני רוצה להציע משהו.

משה גפני: גם אני מייצג מיעוט במדינה.

מגלי והבה: תמיד היית.

משה גפני: כן, אני תמיד אייצג מיעוט.

משה גפני: אם החרדים יהיו רוב, אני אלך לייצג מישהו אחר.

משה גפני: אני אוהב לייצג מיעוט.

משה גפני: משרדי הממשלה, כשמתקיפים אותם – ויש באמת הרבה מה להתקיף – הם הולכים הביתה.

משה גפני: בואו נהיה מסודרים.

משה גפני: למדתי את זה מהמשפטנים בבית המשפט ובאקדמיה שעושים את זה יפה ומסודר.

משה גפני: בואו נעשה את זה מסודר.

משה גפני: אמרת שהכל בסדר, הקצבתם 16.4 מיליון שקלים, בסדר.

משה גפני: אנחנו מבקשים נתונים.

משה גפני: תביאו לנו את הנתונים.

משה גפני: נעשה את זה בקור רוח, ננתח את העניין, נשב אנחנו ונראה על מה מדובר.

גאלב מג'אדלה: התפלגות הנתונים והמטרות.

משה גפני: בקור רוח.

משה גפני: לא להתעצבן.

משה גפני: בבקשה תעביר את הנתונים למנהל הוועדה.

משה גפני: אני מבקש פירוט מדויק.

דן להב: בסדר גמור.

משה גפני: הכול בסדר.

משה גפני: אתם אנשים נחמדים.

משה גפני: נתונים מדויקים.

משה גפני: אנחנו נבדוק עם ראשי המועצות.

משה גפני: נעשה את זה מסודר, כמו בבית המשפט.

משה גפני: לא רק בבית המשפט אלא עושים את זה אנשים אחרים.

משה גפני: מר בן עטר, אני מבקש תשובות לשאלות.

משה גפני: תשובות מסודרות ונורמליות.

משה גפני: תשאל את הממונים עליך, כדי שלא נתעצבן.

משה גפני: קיבלתם היום תשבחות ובוא נישאר עם התשבחות.

משה גפני: אני רוצה לגבי שלושת הדברים.

משה גפני: הדבר הזה , משרד ראש הממשלה ייתן, לגבי הנושא השלישי, את הנתונים ואת הכול.

משה גפני: לגבי הנושא של ניר עציון כמשל, אם יש בעיות עם הנושא של הפיצויים, אני מבקש שנדע על כך.

משה גפני: אם לא, אני מעדיף שלא נדון על הנושא הזה ונגיד שהכל בסדר.

משה גפני: אני אשבח את הממשלה גם במליאת הכנסת.

משה גפני: תודה רבה.

משה גפני: אנחנו עוברים לסעיף הבא.